Brick Lane har navn etter teglverkene som på 1500-tallet lå i dette landlige området rett nordøst for City of London. Området ble bebygd av flamske og franske hugenotter som på 1600-tallet var på flukt fra forfølgelse i hjemlandet. Mange hugenotter var spesialister på framstilling av silke, og mange ble rike på å forsyne byen med silke. Mens de velstående silkeveverne etablerte seg i kvartalene vest for Commercial Street, ble Brick Lane gata for de fattige.